Тристан л’Ермит
Слънцеликата красавица

Превод от френски: Кирил Кадийски, 2004

chitanka.info

Склони се слънцето по своя вечен път

и пак квадригата му с луд галоп навлиза

в морето; с бляскава карета и Елиза

е тук и прелести небесни те слепят.

И всички красоти на хубав слънчев ден,

които благодат безсмъртна увенчава,

и чист любовен плам, и светозарна слава —

това е тя в света, от нея озарен.

Аз гледах изумен, с премрежени очи

как вечната звезда сред блясък и лъчи

пожари палеше, раздухвани от бриза.

Как само смая ме вечерната заря;

изтля и този ден, но се яви Елиза

и сякаш слънцето отново тук изгря.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.